KOMISSION TÄYTÄNTÖÖNPANOASETUS (EU) 2020/2043,

annettu 11 päivänä joulukuuta 2020,

täytäntöönpanoasetuksesta (EU) 2017/39 poikkeamisesta lukuvuosien 2019–2020 ja 2020–2021 osalta siltä osin kuin on kyse tuenhakijoiden tai oppilaitosten tiloissa koulujakelujärjestelmän puitteissa suoritettavista paikalla tehtävistä tarkastuksista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 2 kohdan ensimmäisen alakohdan a, b ja c alakohdan,

sekä katsoo seuraavaa:

(1) Komission täytäntöönpanoasetuksen (EU) 2017/39 (2) 10 artiklan 3 kohdassa vahvistetaan niiden tuenhakijoiden tiloissa suoritettavien paikalla tehtävien tarkastusten vähimmäisprosenttiosuus, jotka huolehtivat tuotteiden toimittamisesta ja jakelusta sekä koulutuksellisten liitännäistoimenpiteiden toteuttamisesta Euroopan parlamentin ja neuvoston asetuksen (EU) N:o 1308/2013 (3) 23 artiklassa tarkoitetun järjestelmän, jäljempänä ’koulujakelujärjestelmä’, puitteissa. Täytäntöönpanoasetuksen (EU) 2017/39 10 artiklan 3 kohdan neljännessä alakohdassa säädetään, että jos hakija ei ole oppilaitos, hakijan tiloissa suoritettavaa paikalla tehtävää tarkastusta on täydennettävä paikalla tehtävillä tarkastuksilla vähintään kahdessa hakijan komission delegoidun asetuksen (EU) 2017/40 (4) 6 artiklan mukaisesti kirjaamassa koulussa tai vähintään yhdessä prosentissa hakijan kirjaamista kouluista sen mukaan, kumpi näistä on suurempi.

(2) Covid-19-pandemian torjumiseksi käyttöön otettujen toimenpiteiden vuoksi jäsenvaltioilla voi olla vaikeuksia suunnitella ja toteuttaa oikea-aikaisia paikalla tehtäviä tarkastuksia tuenhakijoiden tai oppilaitosten tiloissa lukuvuosina 2019–2020 ja 2020–2021. Sen vuoksi on aiheellista säätää, että jos jäsenvaltiot eivät pysty suorittamaan kyseisiä paikalla tehtäviä tarkastuksia täytäntöönpanoasetuksen (EU) 2017/39 10 artiklan 3 kohdassa edellytetyllä tavalla, ne voivat päättää suorittaa nämä tarkastukset etätarkastuksina esimerkiksi videoyhteyden avulla.

(3) Täytäntöönpanoasetuksesta (EU) 2017/39 10 artiklan 6 kohdassa vahvistetaan tehtyjen tarkastusten ja niiden tulosten raportointia koskevat säännöt ja menetelmät. Avoimuuden varmistamiseksi jäsenvaltioiden olisi perusteltava tässä asetuksessa säädetyn poikkeuksen tarve ja raportoitava sen käytöstä tarkastuskertomuksessa, joka laaditaan kustakin etätarkastuksena suoritetusta paikalla tehtävästä tarkastuksesta.

(4) Sen vuoksi olisi poikettava eräistä täytäntöönpanoasetuksesta (EU) 2017/39 säännöksistä lukuvuosien 2019–2020 ja 2020–2021 osalta.

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla 1. Poiketen siitä, mitä täytäntöönpanoasetuksen (EU) 2017/39 10 artiklan 3 kohdan toisessa, kolmannessa, neljännessä ja viidennessä alakohdassa säädetään, jos jäsenvaltiot eivät covid-19-pandemian torjumiseksi käyttöön otettujen toimenpiteiden vuoksi pysty toteuttamaan paikalla tehtäviä tarkastuksia tuenhakijoiden tai oppilaitosten tiloissa lukuvuosien 2019–2020 ja 2020–2021 osalta, kyseiset tarkastukset voidaan tehdä etätarkastuksina. 2. Poiketen siitä, mitä täytäntöönpanoasetuksen (EU) 2017/39 10 artiklan 6 kohdassa säädetään, jos paikalla tehtävät tarkastukset tehdään etätarkastuksina tämän artiklan 1 kohdan mukaisesti, toimivaltaisen valvontaviranomaisen on tarkastuskertomuksessaan myös esitettävä perustelut tällaisen poikkeuksen tarpeelle ja raportoitava sen soveltamisesta.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä joulukuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 549.

(2) Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).

(3) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(4) Komission delegoitu asetus (EU) 2017/40, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 täydentämisestä hedelmien ja vihannesten, banaanien ja maidon toimittamiseen oppilaitoksille myönnettävän unionin tuen osalta sekä komission delegoidun asetuksen (EU) N:o 907/2014 muuttamisesta (EUVL L 5, 10.1.2017, s. 11).